उष्ण निमज्जन गैलवानीकरण
उष्ण निमज्जन गैलवानीकरण (Hot-dip galvanizing) गैलवानीकरण की सबसे अच्छी विधि है। यदि उचित ढंग से मुलम्मा चढ़ाया जाय तो वायुमंडल में खुला रखने के लिये सर्वश्रेष्ठ मुलम्मा इस विधि से चढ़ता है। इस विधि से लोहा, इस्पात तथा अलुमुनियम पर लगभग ४६० डिग्री सेल्सियस ताप पर जस्ते की पतली तह लगायी जाती है। जब वायुमण्डल में गैलवानीकृत वस्तु को छोड़ दिया जाता है तो शुद्ध आक्सीजन के साथ क्रिया करके यह जिंक आक्साइड बना लेता है। फिर यह जिंक आक्साइड वायुमण्डल की कार्बन डाई आक्साइड से क्रिया करके जिंक कार्बोनेट (ZnCO3) बना लेता है जो कि बहुत ही मजबूत पदार्थ है और इस कारण बहुत सी स्थितियों में मूल पदार्थ के संक्षरण को रोकता है।
टेम्परिंग
पायन या टेम्परण (टेम्परिंग), तापोपचार की एक विधि है जो लौह-आधारित मिश्रातुओं की सुदृढ़ता या चिमड़ता (टफ़नेस) बढ़ाने के के लिए प्रयुक्त होती है। प्रायः टेम्परण, कठोरण (हार्डेनिंग) के बाद किया जाता है ताकि कुछ अतिरिक्त कठोरता हो तो हट जाय। टेम्परण के लिए धातु को क्रान्तिक बिन्दु से नीचे किसी उपयुक्त ताप तक ले जाया जाता है और कुछ देर उसी ताप पर रखते हैं। इसके बाद धातु को शान्त वायु में ठण्डा होने के लिए छोड़ दिया जाता है। धातु को किस ताप तक ले जाया जाता है, इससे यह तय हो जाता है कि टेम्परण के उपरान्त धातु से कितनी कठोरता कम हो जाएगी। धातु को किस ताप तक ले जाना है, यह इस बात से निर्धारित किया जाता है कि धातु/मिश्रातु की संरचना क्या है और टेम्परण के माध्यम से अन्तिम उत्पाद में क्या-क्या गुण लाना चाहते हैं। उदाहरण के लिए, बहुत कठोर औजारों को प्रायः कम ताप तक टेम्परित करते हैं जबकि स्प्रिंग के टेम्परण के लिए इसकी अपेक्षा बहुत अधिक ताप तक जाया जाता है।